**Անմնացորդ նվիրում**

*(Հարցազրույց ՀՀ ժողովրդական արտիստ Գուժ Մանուկյանի հետ)*

ՀՀ ժողովրդական արտիստ, հայ թատրոնի և կինոյի ճանաչված դերասան, թատերական բեմադրությունների հեղինակ Գուժ Մանուկյանը կինոյումհայտնի էսիրված շատ դերերով. Հակոբ` «Տերտերին ուխտը», Հենրիկ Զաքարյան` «Կամուրջներ մոռացության վրայով», Դիլան` «Այս կանաչ, կարմիր աշխարհը», վարորդ` «Ճանապարհին», շտաբի պետ` «Հեղկոմի նախագահը», Միհրան` «Հուսո աստղ» կամ «Մխիթար սպարապետ», Մարսելին` «Սգավոր ձյունը», Արմեն` «Կյանքի լավագույն կեսը», Գայ` «Մեռիր ձիու վրա» կամ «Մահկանացուդ կնքիր թամբին», Ռուբեն` «Հին օրերի երգը», Հովհաննես` «Տխուր փողոցի լուսաբացը» և այլն:

***«Տերտերին ուխտը» առաջին հայկական ֆիլմն էր, որ ցուցադրվեց Կաննի կինոփառատոնում, իսկ Ձեր դերակատարումը հայտնություն եղավ:***

Գերասիմովն ու Մանախովը Երևան էին եկել, նայեցին ֆիլմը, իմ բեմելը կինոյում շատ հավանեցին և որոշեցին, որ ֆիլմը պետք է ներկայացվի Կաննի միջազգային կինոփառատոն: Հենրիկ Մարգարյանը հայտնաբերել էր Գուժ Մանուկյանին, մյուս կինոռեժիսորները երևի որոշեցին իրենք էլ մեկ ուրիշին գտնել, ու իմ հայտնությանը հետևեց տարիների պարապուրդ կինոյում: Համաշխարհային ասպարեզում, իհարկե, հակառակն է. երբ մի դերասան հաջողություն է ունենում, բոլորը ձգտում են նրա՛ն հրավիրել: Մալյանը «Եռանկյունի» ֆիլմի Մկոյի դերի համար փորձեց ինձ, չընտրեց, հետո «Էկրան» ամսագրում, իմ լուսանկարի տակ գրել էր. «Չնկարահանվածներն ինձ համար պակաս հարազատ չեն»:

***Կինոդերասանության առանձնահատկությունները: Թե՞ դերը դեր է` լինի բեմում կամ նկարահանման հրապարակում:***

Չէ՜... Թատրոնը հնարավորություն է տալիս բեմականացված պատմության մեջ լինել սկզբից դեպի վերջ` հոգեվիճակներն աստիճանաբար, ամբողջովին վերապրելով և անմիջական հաղորդակցությամբ զգալով հանդիսատեսի ներկայությունն ու «շնչառությունը»: Թատրոնում դերդ բազմիցս փորձում ես, ամեն ինչ անգիր գիտես: Իսկ կինոյում նկարահանվելիս ամեն ինչ հատվածաբար է տեղի ունենում` առանց գործողությունների հաջորդականությունը պահպանելու, իսկ դա դժվարացնում է դերասանի գործը, նա պիտի շատ ճարպիկ լինի ու տեղում կողմնորոշվի, ճիշտ մտնի անհրաժեշտ վիճակի մեջ: Ռուբեն Զարյանը գրել է. «Շատ անվանի դերասաններ խառնում են թատրոնն ու կինոն, իսկ Գուժը գտել է գաղտնիքը, նա երկուսի տեխնիկային էլ տիրապետում է` չհաշված երրորդը` հեռուստաթատրոնը»: Հիմա սերիալներին են մեծ տեղ տալիս: Լավ է, իհարկե, որ դերասանները կարողանում են փող վաստակել, բայց մասնագիտական նշաձողը շատ ցածր է, թեմաները աղքատ են, պատմություններն հանցագործ ու բարոյազուրկ մարդկանցով առատ: Արտասահմանում ապրողները կարծում են, թե Երևանում ամենուր կրակում են իրար վրա, մինչդեռ ամենաապահովը երևի մեր երկրում է:

***Իսկ ի՞նչն է դրդում խաղալու: Կյանքում խաղացողները, որպես կանոն, բեմում վատ դերասաններ են:***

Ինչպես ասում են` դերասան ծնվում են, չեն դառնում, սպորտսմեն չեն ծնվում, դառնում են: Կյանքում խաղալը փոքր մարդուն է բնորոշ, ով ձգտում է ցուցադրվել` տեսեք – տեսք, թե ես ով եմ, ես այս եմ արել, ես այն եմ արել... Ես չեմ սիրում հասարկության մեջ աչքի զարնվել: Թող նկատեն, բայց դու քեզ նկատել մի տուր, ինչ կա, կա, ես այդքանն եմ արել, և բեմն է իմ մասնագիտական ասպարեզը: Անկեղծ ասած, եթե ես ուրիշ մասնագիտություն ունենայի, կաշխատեի նույն բծախնդրությամբ, որովհետև, ինչ էլ որ անեմ, գործին նվիրվում եմ անմնացորդ:

*Գուժ Մանուկյանի հետ զրուցեց Անահիտ Արփենը*